Leerders geskors ná baksteen-video‘n Skermskoot uit die video. Twee leerders van die Hoërskool Stellenberg in Bellville is geskors nadat ŉ video op sosiale media versprei is waarin gesien kan word hoe een leerder ŉ ander met ŉ baksteen teen die kop gooi. Maroela Media het vroeër oor die video berig waarin gesien kan word hoe twee seuns in ŉ woordewisseling betrokke is en die een dreigend met ŉ baksteen in die hand nader kom. Hy gooi die baksteen en dit tref die 14-jarige seun teen die kop. Dit is egter nie duidelik hoe die bakleiery begin het of wat gebeur het nadat die seun met die baksteen gegooi is nie. Jessica Shelver, woordvoerder van die LUR vir onderwys in die Wes-Kaap, het aan Maroela Media bevestig dat albei leerders in die video geskors is hangende ŉ dissiplinêre verhoor. “Die skool het albei leerders se ouers ingelig dat die dissiplinêre verhoor op 30 Maart sal plaasvind,” het sy gesê. “Die ouers sal tot Maandag geleentheid gegee word om by die beheerliggaam beswaar aan te teken sou hulle nie saamstem met die besluit om die leerders te skors nie.” Shelver het gesê die departement sien die voorval in ŉ baie ernstige lig. “Die dissiplinêre komitee van die skool se beheerliggaam het vergader om die aangeleentheid te bespreek. Die skool sal die saak ooreenkomstig hul gedragskode hanteer. Ons sal geensins enige boelie-gedrag of geweld in ons skole duld nie en sal ook nie huiwer om stappe te doen wanneer sulke voorvalle onder ons aandag gebring word nie.” Sy het bygevoeg die departement bestuur verskeie teen-boelie-programme en veldtogte in skole en doen alles in hul vermoë om boelie-gedrag te voorkom en te beëindig waar dit wel voorkom. “Die werklikheid is dat [leerders se] gedrag beïnvloed kan word deur wat hulle by die huis en in hul gemeenskappe sien,” het sy gesê. Kapt. FC van Wyk, woordvoerder van die polisie, het vroeër gesê ŉ saak van aanranding met die doel om ernstig te beseer word deur die Durbanville-polisiespeurders ondersoek.